Ομόνοια Αραδίππου

Η **Ομόνοια Αραδίππου** (Αθλητικός Σύλλογος Ομόνοια Αραδίππου, ΑΣΟΑ) είναι κυπριακή ποδοσφαιρική ομάδα από την  Αραδίππου της επαρχίας Λάρνακας.

Ιδρύθηκε στις 4 Απριλίου 1929. Η ομάδα έχει καταγράψει 13 συμμετοχές στην Α΄ κατηγορία, το ανώτατο ποδοσφαιρικό πρωτάθλημα της Κύπρου.

Τη σεζόν 2024-25 θα καταγράψε την 14η συμμετοχή της στα «σαλόνια», έχοντας εξασφαλίσει την άνοδό της από το Πρωτάθλημα Β' Κατηγορίας 2023-24. Παρέμεινε στην Α' Κατηγορία και την σεζόν 2025-26 θα συμμετέχει για 15η φορά.

Έχει κατακτήσει τρεις φορές το Πρωτάθλημα Β΄ κατηγορίας το 1977-78, το 1992-93 και το 2023-24 .

## Έμβλημα και χρώματα
Έμβλημα της ομάδας είναι τα περιστέρια και τα χρώματα της είναι το μπλε και το άσπρο. Τρίτη στολή το μαύρο, όπως επίσης κάποιες φορές και το κίτρινο.

## Οίκημα Σωματείου
Η Ομόνοια Αραδίππου διαθέτει τριόροφο οίκημα στην Πλατεία Αποστόλου Λουκά στην Αραδίππου. Το οίκημα γειτνιάζει με αυτό του Ερμή Αραδίππου. Το 2024 ένεκα έργων ανακαίνισης και αναστύλωσης του οικήματος, το καφενείο στο ισόγειο μεταφέρθηκε λίγα μέτρα πιο κάτω απέναντι από την εκκλησία Αποστόλου Λουκά, ενώ οι διδασκαλίες χορού του Π.Ο Ομόνοια Αραδίππου μεταφέρθηκαν νωρίτερα σε άλλη αίθουσα πλησίον της πλατείας. 

## Έδρα
Έδρα της ομάδας είναι το Δημοτικό Στάδιο Αραδίππου, το οποίο αποτελούσε για χρόνια έδρα και της άλλης ομάδας της Αραδίππου, του Ερμή Αραδίππου. Τη σεζόν 2024-25 η Ομόνοια Αραδίππου αγωνίστηκε στο «Αντώνης Παπαδόπουλος»  και το ίδιο θα πράξει τη σεζόν 2025-26.

Την ίδια ώρα, συνεχίζονται η διεργασίες για δημιουργία νέου γηπέδου μετά από συμφωνία Δήμου Αραδίππου, Κελλιών και Τρούλλων, για τις ανάγκες της Ομόνοιας Αραδίππου, του Ερμή Αραδίππου, της Αθλητική Ένωση Τρούλλων και της ΑΕΚ Κελλιών.

## Ιστορία

### Ίδρυση
Η Ομόνοια Αραδίππου ιδρύθηκε στις 4 Απριλίου 1929. Σκοπός του συλλόγου ήταν η ηθική, εθνική, κοινωνική και σωματική προαγωγή των μελών του αλλά και η ψυχαγωγία τους. Αν και ήταν αθλητικός σύλλογος, διοργάνωνε και μορφωτικές, θεατρικές και πολιτιστικές εκδηλώσεις. Αν και πρόσκειται στην δεξιά, διατηρεί φιλελεύθερο χαρακτήρα καθώς δεν διαχωρίζει τα μέλη της κατά βάση της κομματικής τους ταυτότητας ή παραταξιακής προέλευσης.

**Προσπάθειες ενοποίησης**
[μικρογραφία|263x263εσ|Ομόνοια Αραδίππου και [Ερμής Αραδίππου διοργάνωσαν φιλικό αγώνα παλαιμάχων των δύο ομάδων για φιλανθρωπικό σκοπό υπό την αιγίδα του Δήμου Αραδίππου τον Νοέμβριο του 2019.]]
Επί της 24χρονης προεδρίας Γεώργιου Χατζηματθαίου (1995-2019) τα «Περιστέρια» διέγραψαν μια σταθερή πορεία στη Β' Κατηγορία Κύπρου στο ποδόσφαιρο (πλην μιας σεζόν στην Γ' Κατηγορία, 2002-03), εξετάζοντας παράλληλα και το ενδεχόμενο ενοποίησης της ομάδας με αυτήν του Ερμή Αραδίππου.

Πρόκειται για δύο ιστορικά σωματεία του Δήμου Αραδίππου με πολιτικές αποχρώσεις από το παρελθόν, τα οποία θέλησαν να λύσουν τα οικονομικά τους προβλήματα, αλλά και να βρουν λύση στο γηπεδικό τους ζήτημα, μέσω της ενοποίησης των δύο ποδοσφαιρικών τμημάτων. Ωστόσο η προσπάθεια του 2011 με πρόεδρο του Ερμή τον Λούκα Φανιέρο και Δήμαρχο Αραδίππου τον κ. Χριστάκη Λιπέρη, παρά το ότι βρήκε θετική την Ομόνοια, στο τέλος κατέληξε σε ναυάγιο .

Την πρεδρία του Γεώργιου Χατζηματθαίου διαδέχθηκε η προεδρία Δημήτρη Μακρή.

Εκ νέου συζητήσεις για ενοποίηση της Ομόνοιας και του Ερμή έγιναν και τον Απρίλιο του 2023 επί δημαρχίας Ευάγγελου Ευαγγελίδη,  με τους «Φτεροπόδαρους» με τον Κωνσταντίνο Πίττα στην προεδρία και προ του φάσματος της οικονομικής χρεοκοπίας να βλέπουν με θετικό μάτι τη σύσταση της «Ένωσης Νέων Αραδίππου» .  Ωστόσο το θέμα έμεινε εκ νέου στάσιμο και έτσι οι δύο ομάδες συνέχισαν να αγωνίζονται η κάθε μια στο δικό της μετερίζι στην Β' Κατηγορία.

Την πρεδρία του Δημήτρη Μακρή διαδέχθηκε η προεδρία Κώστα Χριστοφόρου.

## Διοργανώσεις

### Περίοδος 1971-1979
Μέχρι το 1970 η Ομόνοια συμμετείχε στα αγροτικά πρωταθλήματα, στις διοργανώσεις της ΕΠΟΠΛ. Το 1970 εντάσσεται στην Κυπριακή Ομοσπονδία Ποδοσφαίρου (ΚΟΠ) ως ομάδα της νεοσύστατης Γ΄ κατηγορίας. Την πρώτη περίοδο τερματίζει στην τέταρτη θέση. Την επόμενη περίοδο τερματίζει στην τρίτη θέση που της εξασφαλίζει την άνοδο της στη Β΄ κατηγορία. Την περίοδο 1977-78 κατακτά τον πρώτο της τίτλο, το πρωτάθλημα Β΄ κατηγορίας και ταυτόχρονα προβιβάζεται στην Α΄ κατηγορία για πρώτη φορά στην ιστορία της. Στο πρωτάθλημα Α΄ κατηγορίας 1978-79 η ομάδα καταφέρνει να τερματίσει στην 11η θέση, ισοβαθμώντας με άλλες 4 ομάδες, αποφεύγοντας τη διαβάθμιση για μόλις ένα βαθμό.




1 Την περίοδο 1974-75 διοργανώθηκε Ειδικό μικτό πρωτάθλημα Β΄ - Γ΄ κατηγορίας 1974-75 χωρισμένο σε δύο ομίλους και με προαιρετική συμμετοχή των ομάδων των δύο κατηγοριών. Η Ομόνοια συμμετείχε στον Β΄ όμιλο.


#### Δεκαετία 1980-1989
Η Ομόνοια καταφέρνει να παραμείνει για 7 συνεχόμενες περιόδους στην Α΄ κατηγορία. Την περίοδο 1979-80 τερματίζει στη 13η θέση, δύο βαθμούς πάνω από τις ομάδες που υποβιβάστηκαν. Τις επόμενες τρεις περιόδους η Ομόνοια είχε καλές παρουσίες στην κατηγορία. Την περίοδο 1982-83 τερμάτισε στην 6η θέση στη ανώτατη κατηγορία, την υψηλότερη στην ιστορία της.

Την περίοδο 1984-85 υποβιβάζεται στη Β΄ κατηγορία, ξεκινώντας μια περίοδο πέντε ετών στην οποία η ομάδα ανεβοκατέβαινε μεταξύ Α΄ και Β΄ κατηγορίας. Την περίοδο 1985-86 τερμάτισε στη δεύτερη θέση της Β΄ κατηγορίας και προβιβάστηκε στην πρώτη κατηγορία για να υποβιβαστεί εκ νέου την επόμενη περίοδο. Την περίοδο 1987-88 τερμάτισε και πάλι στη δεύτερη θέση της Β΄ κατηγορίας και προβιβάστηκε εκ νέου στην ανώτατη κατηγορία για να υποβιβαστεί και πάλι την επόμενη περίοδο τερματίζοντας στην τελευταία θέση.




#### Δεκαετία 1990-1999
Η Ομόνοια προβιβάστηκε ξανά στην Α΄ κατηγορία την περίοδο 1990-91 όταν τερμάτισε στη δεύτερη θέση του πρωταθλήματος Β΄ κατηγορίας. Στο πρωτάθλημα Α΄ κατηγορίας 1991-92 τερμάτισε στην τελευταία θέση και υποβιβάστηκε. Την περίοδο 1992-93 κατακτά το δεύτερο της τίτλο, το πρωτάθλημα Β΄ κατηγορίας και επιστρέφει στην Α΄ κατηγορία, στην οποία παραμένει για τρεις περιόδους. Την περίοδο 1994-95, παρόλο που τερμάτισε στην τελευταία θέση, παρέμεινε στην κατηγορία καθώς αποφασίστηκε αύξηση των ομάδων από 12 σε 14. Υποβιβάστηκε την επόμενη περίοδο, τερματίζοντας στην τελευταία θέση με μόλις δύο βαθμούς.

Τις επόμενες περιόδους στη Β΄ κατηγορία δεν διεκδίκησε την άνοδο. Μάλιστα, την περίοδο 1998-99 τερμάτισε στην 11η θέση, με ένα βαθμό περισσότερο από τη 12η ομάδα που υποβιβάστηκε στη Γ΄ κατηγορία.
μικρογραφία|Την χρονιά 1992-1993 η Ομόνοια Αραδίππου κέρδισε για δεύτερη φορά στην ιστορία της το Πρωτάθλημα Β Κατηγορίας Ποδοσφαίρου Κύπρου και μαζί την άνοδο στο Πρωτάθλημα Α' Κατηγορίας Ποδοσφαίρου Κύπρου, όπου αγωνίστηκε μέχρι το τέλος της χρονιάς 1995-1996.
Τη δεκαετία 1990-1999 η Ομόνοια έφτασε πέντε φορές στα προημιτελικά του κυπέλλου Κύπρου, που είναι οι καλύτερες πορείες της ομάδας στο θεσμό.




#### Δεκαετία 2000-2009
Ο υποβιβασμός στην Γ΄ κατηγορία ήρθε την περίοδο 2001-02 όταν τερμάτισε στη δωδέκατη θέση του πρωταθλήματος Β΄ κατηγορίας. Στο πρωτάθλημα Γ΄ κατηγορίας 2002-03 τερμάτισε στην τρίτη θέση και προβιβάστηκε εκ νέου στη Β΄ κατηγορία. Τις επόμενες περιόδους της δεκαετίας 2000-2009 η Ομόνοια τερμάτιζε στα μέσα του βαθμολογικού πίνακα χωρίς να διεκδικεί την άνοδο στην Α΄ κατηγορία ή να κινδυνέψει με υποβιβασμό στη Γ΄ κατηγορία.




#### Δεκαετία 2010-2019
Την περίοδο 2010-11 το πρωτάθλημα της Β΄ κατηγορίας διεξαγόταν σε δύο φάσεις. Η Ομόνοια στο τέλος της πρώτης φάσης τερμάτισε στην τρίτη θέση που οδηγούσε στην Α΄ κατηγορία. Ωστόσο, στη δεύτερη φάση του πρωταθλήματος, στην οποία διαγωνίστηκαν μεταξύ τους οι τέσσερις πρώτες ομάδες της πρώτης φάσης, περιορίστηκε στην τέταρτη θέση και δεν προβιβάστηκε.

Την περίοδο 2012-13 τερματίζει στην έβδομη θέση. Όπως είχε προαποφασιστεί, η Β΄ κατηγορία την περίοδο 2013-14 διαχωρίστηκε σε 2 ομίλους των 8 ομάδων, με τις ομάδες που τερμάτισαν στις θέσεις 4-8 την περίοδο 2012-13 να συμμετέχουν στον Β1 όμιλο. Έτσι, στο πρωτάθλημα της περιόδου 2013-14 η Ομόνοια συμμετείχε στον Β1 όμιλο, τερματίζοντας στην τέταρτη θέση.

Για την περίοδο 2014-15 η ΚΟΠ αποφάσισε την ενοποίηση των δύο ομίλων και την επαναφορά της Β΄ κατηγορίας σε μια ενιαία κατηγορία. Η Ομόνοια τερμάτισε στην ενδέκατη θέση. Παρόλο που σύμφωνα με την προκήρυξη η θέση αυτή οδηγούσε σε υποβιβασμό στην Γ΄ κατηγορία, ωστόσο μετά το τέλος της περιόδου αποφασίστηκε η αύξηση των ομάδων της Α΄ κατηγορίας από 12 σε 14 με ταυτόχρονη αναδιοργάνωση της Β΄ και Γ΄ κατηγορίας και έτσι η Ομόνοια παρέμεινε στη Β΄ κατηγορία.





1: Η Ομόνοια κέρδισε 32 βαθμούς, αλλά τιμωρήθηκε με αφαίρεση 2 βαθμών και έτσι στην τελική βαθμολογία αναγράφονται 30 βαθμοί.


#### Δεκαετία 2020-2029
Την περίοδο 2019-20 η Ομόνοια Αραδίππου συμμετείχε στη Β΄ κατηγορία 2019-20. Λόγω της Πανδημίας του κορονοϊού το πρωτάθλημα αρχικά ανεστάλη και στη συνέχεια διεκόπη.  Την περίοδο 2020-21 τερμάτισε στην έκτη θέση του πρωταθλήματος Β΄ κατηγορίας.


μικρογραφία|Η Ομόνοια Αραδίππου κατέκτησε τον τίτλο του Πρωταθλήματος Β' Κατηγορίας 2023-24 και εξασφάλισε την άνοδό της στην Α' Κατηγορία μετά από 29 χρόνια. Το τρόπαιο των πρωταθλητών σήκωσε ψηλά στους ουρανούς της Αραδίππου ο Αρχηγός των «Περιστερών» Σέργιος Αβραάμ στις 27 Απριλίου 2024.

### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως την περίοδο 2020-21 καθώς και στις διοργανώσεις κυπέλλου έως και την περίοδο 2024-25.




## Τίτλοι-Διακρίσεις
* Β΄ Κατηγορία:
** Πρωταθλήτρια (3): 1978, 1993, 2024 

## Πολιτιστικός Όμιλος «Ομόνοια» Αραδίππου
μικρογραφία|Η Ομόνοια Αραδίππου και ο Π.Ο «Ομόνοια» Αραδίππου συμμετέχουν ανελλειπώς σε παραδοσιακές εκδηλώσεις και χοροεσπερίδες, όπως και στις Εθνικές Επετείους, με δοξολογίες, παρελάσεις και ενδοσωματειακές εκδηλώσεις.
Το σωματείο διαθέτει Πολιτιστικό Όμιλο σε οργανωμένη βάση από το 1981. Ο πολιτιστικός σύλλογος καλύπτει ποικίλα θέματα (εθνικά, οικονομικά, κοινωνικά, πολιτιστικά) με καλλιτεχνικές εκδηλώσεις, διαλέξεις, επιδείξεις, λαϊκές αγορές και άλλες δραστηριότητες.

## Πρώην προέδροι
[μικρογραφία|Ο επί σειρά ετών πρώην πρόεδρος της Ομόνοιας Αραδίππου, Ανδρέας Ευαγγελίδης (αριστερά), με τον νυν πρόεδρο των «Περιστεριών» Κώστα Χριστοφόρου (δεξιά) κατά τους πανηγυρισμούς για την κατάκτηση του [Πρωταθλήματος Β' Κατηγορίας 2023-24 και την επάνοδο στην Α' Κατηγορία μετά από 29 χρόνια.]]
Πέτρος Πίστης, Παντελής Παντελούρης, Γεώργιος Ξενοφώντος, Ανδρέας Ζαχαρίου, Ανδρέας Ευαγγελίδης, Κωστάκης Πέτρου, Σάββας Καλλής, Νεόφυτος Φιλίππου, Σταύρος Χ Χαραλάμπους, Γεώργιος Χ’’ Ματθαίου, Δημήτρης Μακρής

## Παλαιοί προπονητές

## Παλαιοί ποδοσφαιριστές

## Παραπομπές


## Βιβλιογραφία
*
*

## Πηγές
*

## Δείτε επίσης
*Ποδόσφαιρο στην Κύπρο

## Εξωτερικοί σύνδεσμοι

*
*Προφίλ στην ιστοσελίδα της Κυπριακής Ομοσπονδίας Ποδοσφαίρου
*

Κατηγορία:Αθλητικοί σύλλογοι Επαρχίας Λάρνακας
Κατηγορία:Ποδοσφαιρικές ομάδες Κύπρου (ανδρών)
Κατηγορία:Ιδρύσεις ποδοσφαιρικών ομάδων το 1929